केले कभी गोदाम में भट्टी बना कर गरम कर पकाए जाते थे। आज कार्बन के जहरीले पानी में तुरंत पकाए जाते हैं। इस तरह एक-एक चीज बताओ तो पन्ने कम पड़ जाएँगे। बस इतना समझ लीजिए कि खेतों में मिट्टी के अंदर तक कीटनाशक के नाम पर जहरीले रसायन घुस चुके हैं। आज हम कौन-सा खाद्य पदार्थ खाएँ जिससे स्वास्थ्य सुरक्षित रह सके, इसी पर प्रश्नचिह्न हैं। सब्जी, फल, अनाज, दूध, तेल, घी, मक्खन, पनीर, मिठाई, नमकीन सब में गड़बड़ है। हवा जहरीली है। पानी प्रदूषित है। बरसात के बाद डॉक्टरों के यहाँ लम्बी कतारें हैं। हर घर में बीमार हैं। बुखार, मलेरिया, डेंगू, टायफायड, चिकनगुनिया, हैजा, टीबी तो क्या, किडनी, लीवर, हार्ट अटैक भी सामान्य बीमारी बन चुके हैं। कैंसर भी चारों ओर फैल रहा है। इन सब के लिए तकनीकी, दवा विदेशों से आ रही है। शराब और शराबी बढ़ते जा रहे हैं, गरीब शराबी की बीवी बच्चों के दूध-रोटी के लिए रो रही है और अमीर शराबी की बीवी अकेली सो रही है। शुगर पेशेंट शुगर खा रहे हैं, साथ में शुगर की गोली खा रहे हैं।